Gràcies a la producció d' aigua nova, el riu Santa Cruz podria tornar aviat a córrer pel centre de Tucson (Arizona), tal com havia fet fins ben entrat el segle XX.
El riu Santa Cruz, amb quasi 300 km de longitud, actualment es troba sec en gairebé tots els seus trams, tret de quan es produeixen episodis de pluges abundants.
Però antany el riu banyava generosament àrees del desert de Sonora i altres zones de la part meridional de l'estat d'Arizona (EUA), inclosa la ciutat de Tucson (segona àrea metropolitana de l'estat, després de la capital, Phoenix).
El Santa Cruz, a la zona de Tucson, en una imatge de finals del segle XIX (Wikimedia Commons)
Com altres rius del sud-oest dels Estats Units, el Santa Cruz va ser víctima de la sobreexplotació per a usos industrials i agrícoles.
El bombament excessiu el va exhaurir quasi totalment cap als anys quaranta del segle XX.
Amb l'aigua va desaparèixer també gran part de la vida salvatge que hi havia estat associada, així com alguns ecosistemes força singulars, per exemple boscos de mesquit.
Actualment, val a dir, Tucson es proveeix d'aigua mitjançant pous, uns dos-cents.
Del Santa Cruz no en queda més que el llit sorrenc (Wikimedia Commons)
Després de més de setanta anys, el riu tornarà aviat a córrer pel centre de Tucson, gràcies a les actuacions de revitalització derivades del Santa Cruz River Heritage Project.
Aquest projecte, impulsat per l'autoritat municipal de Tucson i per la planta recicladora del comtat de Pima, pretén utilitzar aigua nova (és a dir, aigua reciclada fins a pràcticament la total potabilitat) per crear un corrent d'aigua que inicialment faria prop de 6 m d'ample.
Per aconseguir-ho s'estima que caldrà vessar uns 13,2 milions de litres d'aigua nova cada dia.
En el projecte també col·labora el Sonoran Institute, que d'uns anys ençà ha anat posant en pràctica accions-pilot de revitalització d'alguns trams del Santa Cruz, també amb aigües residuals tractades.
Les activitats del Sonoran Institute han permès la restauració, encara incipient, d'hàbitats per a la vida salvatge, així com la creació de petits corredors verds al llarg del curs del riu i la recàrrega d'algunes zones de l'aqüífer originari.
Sembla que un cop dutes a terme les necessàries tasques de conscienciació i demostració, gràcies a les activitats del Sonoran Institute, l'Administració ha vist l'oportunitat d'assumir el lideratge per a la resurrecció del riu en el tram que pot tenir més impacte en la vida ciutadana de Tucson: el downtown de la ciutat.
Tot això serà possible gràcies a les infraestructures hídriques de què s'ha anat dotant Tucson en els darrers anys, amb inversions en emmagatzematge, tractament i conducció d'aigües que superen els mil milions de dòlars.
Aquestes infraestructures permeten, un cop satisfeta la demanda d'aigua nova per a serveis públics, alliberar uns 140 milions de litres diaris curs avall, cap al nord, passat Tucson.
Tot just bombant una petita fracció d'aquest excedent d'aigua nova uns 14,5 km curs amunt, cap al sud, s'aconseguirà que el centre de la ciutat torni a disposar d'un riu de flux continu.
Això, segons l'autoritat municipal, es pot fer fàcilment amb la infraestructura de canonades que ja existeix actualment, des de la plata de producció d'aigua nova de Ruthrauff, més al nord.
La presència de la infraestructura necessària per dur a terme la descàrrega d'aigua nova al centre de Tucson fa que el cost de la intervenció no sigui gaire elevat.
En aquests moments s'està a l'espera dels permisos l'autorització de les autoritats ambientals estatals i del Cos d'Enginyers de l'Exèrcit: si els terminis estimats es compleixen, cap al mes de gener de 2019 podrien començar les primeres fases dels treballs, consistents en l'eliminació dels excessos de sediments i de vegetació.
Tot plegat culminaria el mes de maig del mateix any, quan el Santa Cruz tornaria a fluir pèl centre de la ciutat.
El tram del Santa Cruz que es vol ressuscitar, al centre de la ciutat de Tucson.
El punt de descàrrega se situaria a Silverlake Road (© Tucson Water)
Amb el riu corrent de nou pel centre de Tucson, se n'estudiaran les taxes d'infiltració per determinar la conveniència d'incrementar o reduir el cabal aportat.
També caldrà avaluar quina vegetació de ribera s'haurà de propiciar.
En el mitjà termini, es podria arribar a considerar la recàrrega massiva dels aqüífers de tot el curs del Santa Cruz amb aquest sistema –tot i que per aconseguir-ho caldria probablement una connexió amb el Colorado, del qual el Santa Cruz és subafluent.
Projectes territorials i ambientals, Dimensió social de la sostenibilitat, Millora de la qualitat hidromorfològica i biològica del medi, Nous objectes de conservació